Nach'm End vom Römischen Reich is Straubing fast übagangslos zu am  Siedlungszentrum vo de Bajuwaren worn, de si vor oim im Bereich vo da oidn römischen Siedlung um den heitign Kirchhof vo St. Peter zwischn Allachbach und Donau und vom heitign Stådteil Alburg niedaglaßn ham. Nåch bajuwarischer Gepflogenheit is de neie Siedlung nåch dem Sippenführer Strupo Strupinga ghoaßn worn, woraus si am End da Nam Straubing entwickelt håt. Nach da Absetzung vom letztn agilolfingischen Herzog Tassilo is Straubing karolingisches Kammerguat gwen und kimmt unta Kaiser Otto dem Groaßn in Besitz vom sächsischen Kaiserhaus, zletzt an Kaiser Heinrich den Heilign. De erschte urkundliche Erwähnung 897 foit in de Zeit. Kaiser Heinrich schenkt sei Guat zu Straubing seim Bruada Bruno, damois Bischof vo Augschburg. Nåch sei Doad 1029 geht de Grundherrschaft üba des oide Straubing an des Augschburger Domkapitel üba, vo dem seina Herrschaft si de Ståd erscht 1537 freikaffa håt kinna. In de zwoate Hälftn vom 12. Jåhrhundert foitda Neibau da Kira St. Peter in romanischem Stil an da Stelle vo zwoa Vorgängabautn. Da wittelsbachische Herzog Ludwig da Kelheimer setzt 1218 mit der Grindung vo da so ghoaßnen Straubinger Neiståd westli vom oidn Siedlungszentrum a deutlichs Zeichn geng de kirchliche Grundherrschaft vom Augschburger Domkapitel, de nahe freie Reichsståd Rengschburg und de machtigen Grafn vo Bong. Weiterne Stådgründungen in Niederbayern warn Landshuat 1204 und Landau. Straubing entwickelt si rasch zu am Zentrum vo da wittelsbachischn Herrschaft. Seit 1255 war de Ståd Sitz vo am Viztum. Im 14. Jåhrhundert entstengan da Stådturm (Baubeginn 1316), de Basilika St. Jakob (um 1395) und da Stådplatz. Heit stellt si da gotische Stådkern mit dem 800 m langa Stådplatz ois harmonische Mischung vo gotischen Treppngiebel, Renaissance-Erker, Barock- und Rokokofassaden und klassizistischen Lisenen dar. Im Zug vo de wittelsbachischen Erbteilungen is Straubing seit 1353 Hauptståd vom Herzogtum Straubing-Holland, des aba bereits 1425 im Mannesstamm erloschn und im Preßburger Schiadsspruch aufteilt worn is. Dennoch san de siem Jåhrzehnte fia de Stådgschichte prägend wia koa anderne Epoche. Weitreichende Bekanntheit kriagt de Liabesgschicht zwischn am wittelsbachischen Erben Albrecht und da Badersdochta Agnes Bernauer, de 1435 in da Donau bei Straubing a tragisch End gfundn håt. Ois Sühne erbaut Herzog Ernst de Bernauer-Kapelln am Petersfriedhof, won heit aa de Grabplattn zum findn is. Ab 1474 is da Befestigungsring um de Ståd erheblich erweidat worn. Um an Schiffsvakehr besser kontrolliern zum kinna und den fia den Stådsäckel wichtigen Zoll erhem zum kinna, valegt ma aa den Lauf vo da Donau duach de so ghoaßne Bschlacht näher an de Ståd unta Nutzung vom am Oidwasserarm.